|  |
| --- |
| **Efesiërs Reeks 4: Ef. 2:1-10**  **“God het ons reeds uit die dood opgewek!”**  Andries Burger. GK Pinetown, 4 Mar. 2018 |

Besef jy dat mense wat in Jesus Christus glo, reeds uit die dood opgewek is?

Dit is wat die Heilige Gees getuig deur hierdie brief wat Jesus Christus se apostel Paulus uit die tronk sit en skryf aan die gemeente in Efese, en aan elk gemeente van gelowiges wat dit lees en hoor – ja, ook vir ons vanoggend.

Die hele gedeelte wat ons gelees het (v. 1-10) is oorspronklik net een sin, en die hoofwerkwoord van daardie sin staan eers in v. 5 – ***lewend gemaak***. En die res van die laang sin staan alles in verband daarmee.

Lewend gemaak?

* was ons dan dood? (v. 1-3)
* deur wie, hoe en hoekom? (v. 4-8)
* wat staan ons dan te doen? (v. 9,10)

**Lewend gemaak**

Wie is almal lewendig gemaak?

Hierdie woorde, soos die hele brief, is gerig aan almal in Efese (en elders) wat aan God behoort, en in Christus Jesus glo (v.1).

Dit beteken dat hulle wat nie in Christus glo nie, en wat daarom nie aan God behoort nie – nie lewendig gemaak is nie.

Net hulle, en almal van hulle wat aan God behoort en in Christus Jesus glo, is lewend gemaak, opgewek uit die dood.

Jy dink dalk dit verwys na die opstanding van die dooies wanneer Jesus weer kom, nie waar nie?

Maar dit is nié wat hier bedoel word nie.

Die werkwoord is in die verlede tyd, dit is klaar gedoen en volledig afgehandel, en die effek of gevolge daarvan bly voortduur.

Klaar lewend gemaak om aanhoudend lewend te bly.

In sy gebed aan die einde van hoofstuk 1 (v.19,20) het Paulus gebid dat die Here ons geestelike oë sal oopmaak om te besef “hoe geweldig groot sy krag is wat Hy in ons uitoefen ... dieselfde krag wat Hy uitgeoefen het toe Hy Christus uit die dood opgewek het.”

En nou maak Hy dit duidelik dat God daardie krag reeds in ons uitgeoefen het –

deur ons ook uit die dood op te wek, deur ons lewend te maak.

Maar as God gelowiges lewend gemaak het, beteken dit dan dat ons dan nie lewendig was nie, dat ons dood was?

Dis presies die bedoeling.

Dis tog wat ons gelees het in v. 5 en v.6 –

(v.5) Ons wat dood was is lewend gemaak en

(v.6) opgewek uit die dood...

**Lewend gemaak – want ons was dood!**

Die eerste drie verse maak baie duidelik wat ons was voordat ons lewendig gemaak is en hoekom.

“Julle was dood as gevolg van julle oortredinge en sondes.”

God het vir Adam en Eva gewaarsku dat ongehoorsaamheid sou lei tot die dood – en dit het.

Die dood het inderdaad gevolg as straf op die sonde, maar nie net ééndag vir ons fisiese liggaam nie.

Die sin is in huidige tyd geskryf – nou reeds. Weens die sonde is alle mense nou reeds geestelik dood.

Kapot, sonder enige vermoë om enigsins te reageer op enigiets van God.

Dis nie fiksie soos die Zombie flieks nie, Paulus praat nie figuurlik in beeldspraak nie.

Dit is die waarheid deur God se openbaring.

Ons het dalk nog rondgeloop en gelewe in die liggaam,

maar geestelik - lyke, morsdood.

En ons lewens was daardeur gekenmerk, dit was duidelik sigbaar! Drie dinge het ons lewens gekenmerk:

Die eerste kenmerk is dat ons “gelewe het soos die sondige wêreld”.

(Kyk of jy die merktekens van die tydsgees kan herken?)

Die wêreld waar daar nie meer reg en verkeerd is nie, maar alles aanvaarbaar geword het.

Die wêreld wat so besig en gejaagd is dat daar nie meer tyd is vir stil wees by God en by makeer of om diensbaar te wees aan ander nie.

Die wêreld waar mense bloot voorwerpe is om te gebruik vir uitbuiting ter wille van persoonlike gewin, politieke mag, ekonomiese voordeel, seksuele misbruik.

Moenie dink dit is net daar ver nie – dit is in mense se huise waar dit gebeur.

Gelowiges, ek en jy wat aan God behoort, was netso.

Die tweede kenmerk is dat ons ons laat lei het deur die “vors van die onsigbare magte” – die duiwel.

Hy sit agter die oorsprong van alle oortredings en sonde en daarom ook die dood.

Hy is die verleier, die vader van die leuen wat die kans vir ongehoorsaamheid en sonde aantreklik en uitlokkend op ons deur drumpel neersit.

Maar kyk mooi wat staan daar – die was óns wat ons deur hom láát lei het.

Hy verlei, maar dit was ons wat gekies het om na hom te luister, ons wat ongehoorsaam was.

Ons kan nie die duiwel die skuld gee nie.

Tot nou toe (v. 1 en 2) het Paulus in die derde persoon geskryf – “Julle” was so skryf hy vir die gelowiges uit die heidennasies, gelowiges wat nie Jode was nie.

Maar in v.3 skryf hy in die eerste persoon – nou is dit nie net “julle” nie, maar “ons”.

Dis asof hy daarmee sê dat die Jode dalk minder soos die wêreld gelewe het en minder deur die duiwel laat lei het as die heidene.

Hulle lewens het darem anders gelyk as die heidene sŉ?

As hy egter in v. 3 die “julle” na “ons” verskuif, dan bring hy almal wat in die verbond grootgeword het in dieselfde geestelike lykshuis saam met die heidene.

Dalk dink jy ook soos ek altyd gedink het, dat ons wat in gelowige huise, jy kan sê in die verbond, grootgeword het darem nooit so gruwelik gelewe het nie.

Broer en Suster, Paulus sê nie ons was in gevaar om dood te gaan – om geestelik te sterf nie, en daar is ook nie iets soos ŉ halfdooie lyk nie. Jy leef of jy is dood.

En ons was almal geestelik dood sê die Here deur sy apostel.

Die derde kenmerk van ons almal se lewens was dat ons oorheers was deur ons sondige begeertes, ons het gedoen net waarvoor ons lus was, dit waartoe ons luste ons gelei het.

Duideliker kan dit nie wees nie – dis nie die wêreld se skuld nie en ook nie die duiwel sŉ nie.

Ons het self agter ons sondige natuurlike begeertes en luste aangeloop.

Selfgesentreerd, dink meer aan onsself as aan ander, steel die gawes wat God vir die gemeente bedoel het deur dit vir onsself te hou, as ek hoor van teenspoed is ek eers bly dat ek skotvry is en soms glad nie aan die pyn en seer van ander nie, alles gaan oor my en my mense – selfs ten koste van ander.

Inderdaad was ons dood in ons sonde en oortredinge.

Ons het geleef soos die wêreld, ons laat lei deur die duiwel en ons het gedoen net waartoe ons begeertes en luste ons gelei het.

Soos alle mense verdien ook gelowiges net een ding – die ewige verdoemende straf van God!

Daar is dit – die benarde, benoude, hooplose waarheid van die mens, alle mense, ook ek en jy!

Maar die boodskap is nie hopeloos en veroordelend nie – juis die teenoorgestelde!

God het ons lewend gemaak! Dit is die kern van die teksgedeelte!

**Lewend gemaak – wie, hoe, waarom?**

Dooies kan hulleself nie help nie.

Dooies kan nie eens hulp wat ander aanbied aanvaar nie – want hulle is dood en dood is dood.

Gód self het ons wat aan Hom behoort lewend gemaak.

Hy het ons “saam met Christus lewend gemaak” (v.5), Hy het ons “saam met Christus opgewek uit die dood” (v.6).

Saam met Christus want sonder die versoening wat Hy bewerk het,

sonder die afkoop van ons sondeskuld bly mense afgesny van God,

afgesny van die bron van lewe en daarom dood sonder God.

Maar Christus se losprys bring ons weer by God, by die bron van lewe, by die lewe self.

Ons is saam met Hom en in Hom opgewek en lewend gemaak. “Ek is die weg en die waarheid en die lewe”, sê Jesus in Joh. 14:6.

Ons kry deel aan die nuwe lewe deur geloof alleen.

En die geloof, en die redding, die opwekking en lewend making ontvang ons as ŉ geskenk,

sonder die kleinste ou stukkie bydrae, alles uit genade.

“Uit genade is julle gered (v.5) “

... uit genade gered, deur geloof, ŉ gawe ŉ geskenk van God (8).

Iemand skryf,

*“Geloof is ŉ omdraai na God toe met ŉ gevoel van nood en swakheid en leegheid*

*en ŉ gewilligheid om te ontvang wat Hy aanbied, om die Here self te ontvang.”*

En selfs nog meer –

saam Christus opgewek uit die dood

én saam met Hom ŉ plek in die hemel gegee”!

Waarom doen God dit?

Want Hy is “ryk in barmhartigheid en het ons innig lief het.(v.4)

“Uit genade is ons gered” (v.5),

“inderdaad uit genade, deur geloof,

nie uit onsself nie, die is ŉ gawe, ŉ geskenk van God” (v.8)

Alles, elke deeltjie van ons redding, ook ons geloof self, is genade, ŉ gratis en verniet geskenk van God af. (Tiep van logies ook nè? Watter bydrae dink jy kan ŉ lyk maak?

Daarby wil Hy ook sy geweldige liefde en goedheid wat Hy in Christus bewys ten toon stel.

Die gemeente is ŉ samekoms van hulle wat Hy lewend gemaak het saam met en in Christus.

*En sy doel met die gemeente skryf iemand (Foulkes Tyndale)*

*strek verder as verlossing, verligting en herskepping van individue,*

*verby die eenheid en die gemeenskap,*

*verder as net die getuienis in die wêreld.*

*Die gemeente moet ŉ uitstalling wees, ŉ tentoonstelling vir die ganse skepping*

*van die wysheid en die liefde en die genade van God in Christus.*

(Herhaal?)

Die wêreld, die skepping staan as’t ware buite in die koue en kyk deur die venster

na die samekoms van ons wat die Here lewend gemaak het;

ons is ŉ tentoonstelling van die onmeetbare, oorvloedige, verstommende genade en liefde wat God skenk in en deur Jesus Christus.

Alles om Hom te verheerlik.

Wat staan ons dan te doen noudat ons lewend gemaak is?

**Lewend gemaak – wat staan ons te doen?**

Heel eerste wys Paulus daarop dat dit alles genade is op God se uitsluitlike inisiatief.

Daar is geen enkele greintjie bydrae of verdienste van ons kant af nie.

En daarom dat ons geen rede het om selfs net ŉ bietjie trots te wees op ons geloof, ons redding, of ons lewe in Christus nie.

Al gesindheid of houding wat by ons hoort is ŉ berouvolle, nederige afhanklikheid;

en innige dankbaarheid en oorgawe om onsself prys te gee en ons alles in Hom alleen te vind.

Hy is ons lewe!

Die algemeen populêre spreekwoord dat “God ŉ mens liefhet soos ons is” is nie waar nie, want in ons self is ons dood.

Hy het ons lief waar ons is; en dan verander Hy ons.

Hy maak ons geestelik lewendig, Hy herskep ons in Christus as nuwe mense.

2 Kor. 5:17, “... as iemand in Christus is, is hy ŉ nuwe skepsel”

(v.10) En as ons lewend gemaak is, nuut geskep is in Christus dan moet ons ons lewe wy aan die goeie dade waarvoor God ons bestem het.

Dit is tog die doel van die begin af toe Hy ons uitgekies het “om heilig en onberispelik voor Hom te wees (1:4).

Die goeie dade is duidelik nie om enigsins God se guns te wen of iets by te dra tot die genade wat ons ontvang nie.

Goeie dade lei nie tot redding nie, maar redding het goeie dade tot gevolg.

Ek sluit af waar ek begin het:

Die hoofwerkwoord in hierdie hele sin van v.1 tot v. 10, is dat God ons lewend gemaak het.

Ons wat dood was weens ons oortredinge, het Hy saam Christus lewend gemaak en uit die dood opgewek.

Uit genade alleen omdat Hy barmhartig is en ons innig lief het.

Dit is in die verlede tyd wat inhou dat God dit reeds gedoen het, en dat dit afgehandel is, en dat dit ŉ aanhoudende gevolg het – ons is geestelik lewendig nou reeds en aanhoudend.

Al sal ons liggaam nog eendag doodgaan, sal ons gees nie weer sterf nie.

Want ons is saam en in Christus lewend gemaak en opgewek en Christus kan nie weer sterf nie –

Rom. 6:9, “*omdat ons weet dat Christus, nadat Hy opgewek is uit die dode, nie meer sterf nie. Die dood heers nie meer oor Hom nie.”*

Ons is geestelik weer lewendig, en ons het ŉ plek in die hemel. Laat ons ons dan daarop toelê om nie ons nie meer soos dooies te gedra nie. Omdat ons lewe moet ons soos lewendiges lewe heilig en onberispelik soos God ons bestem het. Laat ons ŉ vertoonvenster wees, ŉ tentoonstelling van die geweldige genade wat God in goedheid aan ons bewys het in Christus Jesus, ons Here.

Amen